গত ৫ সেপ্টেম্বর রাতে তেজগাঁও এবং মহাখালীর বিভিন্ন মেস ও ছাত্রাবাসে অভিযান চালিয়ে অন্তত ৪০ জন শিক্ষার্থীকে আটক করে আইনশৃঙ্খলা বাহিনী। এসব ছাত্রকে আটকের বিষয়টি প্রত্যক্ষ করেন তাদের সহপাঠী ও রুমমেটসহ অনেকেই। কিন্তু আটকের পর বিষয়টি এড়িয়ে যান আইনশৃঙ্খলা বাহিনীর সদস্যরা। ঘটনার পরপরই আটক শিক্ষার্থীদের পরিবারের সদস্যরা থানায় যান। কিন্তু থানা থেকে বিষয়টি অস্বীকার করা হয়। থানা পুলিশ এ বিষয়ে সাধারণ ডায়েরিও গ্রহণ করেনি। পরে অভিভাবকেরা জানতে পারেন তাদের সন্তানরা ঢাকা মহানগর গোয়েন্দা কার্যালয়ে রয়েছেন। পরদিন তারা আসেন মিন্টু রোডের ডিবি কার্যালয়ের সামনে। সেখানে এক এক সময় এক এক কথা বলা হয় অভিভাবকদের। অভিভাবকেরা অভিযোগ করেন, কখনো শিক্ষার্থীদের আটকের বিষয়টি তারা স্বীকার করে। আবার কখনো অস্বীকার করা হয় পুলিশের পক্ষ থেকে। ৪০ জনের মধ্যে ২৮ জনকে পরদিন ৬ সেপ্টেম্বর ছেড়ে দেয়া হয়। বাকি ১২ জনকে রেখে দেন আইনশৃঙ্খলা বাহিনীর সদস্যরা। সে থেকে ওই ১২ জনের পরিবারের সদস্যরা ডিবি কার্যালয়ে যোগাযোগ করতে থাকেন। কখনো তাদের কাছে আটকের বিষয়টি স্বীকার করে, আবার কখনো অস্বীকার করে। এভাবে কেটে যায় ৯ সেপ্টেম্বর পর্যন্ত। ৯ সেপ্টেম্বর এই শিক্ষার্থীদের সন্ধান চেয়ে সংবাদ সম্মেলন করেন তাদের পরিবারের সদস্যরা। এর পরেও ওই শিক্ষার্থীদের বিষয়ে কোনো তথ্য দেয়নি পুলিশ বা ডিবি পুলিশ। গতকাল তাদের আদালতে হাজির করে পুলিশ। এর মধ্যে ৯ সেপ্টেম্বর তাদের বিরুদ্ধে একটি মামলা দায়ের হয় তেজগাঁও শিল্পাঞ্চল থানায়। সেই মামলায় অভিযোগ করা হয় নিরাপদ সড়ক আন্দোলনের সময় এই শিক্ষার্থীরা রাস্তা অবরোধ ও ভাঙচুরসহ নানা অপরাধ করেছে। এই শিক্ষার্থীরা হলো ঢাকা পলিটেকনিক ইনস্টিটিউটের কেমিক্যাল বিভাগের অষ্টম পর্বের ছাত্র ইফতেখার আলম, তিতুমীর কলেজের চতুর্থ বর্ষের ছাত্র জাহাঙ্গীর আলম, ঢাকা পলিটেকনিক ইনস্টিটিউটের সিভিল বিভাগের সপ্তম পর্বের ছাত্র রায়হানুল আবেদিন জুয়েল, মেকানিক্যাল পঞ্চম পর্বের ছাত্র তারেক আজিজ, ঢাকা পলিটেকনিকের মেকানিক্যাল বিভাগের পঞ্চম বর্ষের ছাত্র তারেক আজিজ (২), বোরহান উদ্দিন, বাংলাদেশ টেক্সটাইল ইউনিভার্সিটির দ্বিতীয় বর্ষের ছাত্র মুজাহিদুল ইসলাম, ঢাকা পলিটেকনিকের কম্পিউটার বিভাগের তৃতীয় পর্বের ছাত্র মাহফুজ আহমেদ, অটোমোবাইল পঞ্চম পর্বের ছাত্র মেহেদী হাসান রাজিব, করোটিয়ার সরকারি সা’দাত কলেজের অনার্স ফলপ্রার্থী সাইফুল্লাহ মানসুর এবং ভার্সিটিতে ভর্তিইচ্ছুক জহিরুল ইসলাম হাসিব ও আল আমিন। এরা ছাত্র আন্দোলনের সময় বিভিন্ন শিক্ষাপ্রতিষ্ঠানের আইডি কার্ড ব্যবহার করে বলে পুলিশ উল্লেখ করে। সেই আইডি কার্ডের ছবিও প্রকাশ করা হয়। তাতে দেখা যায় শিক্ষার্থীরা যে পোশাকে গ্রেফতার হয়েছে, ওই একই পোশাকে তাদেরকে আদালতে নেয়া হয়েছে; ওই পোশাক পরিহিত ছবি দিয়েই তাদের আইডি কার্ড তৈরি করা হয়েছে। শিক্ষার্থীদের অভিভাবক অভিযোগ করেছেন, তাদের সন্তানদের আটকের পর পুলিশ তাদের ছবি তুলে নিজেরাই ওই আইডি কার্ড তৈরি করেছে। তা না হলে ওই একই পোশাকে আইডি কার্ড হওয়ার কথা নয়।